השב"כ הודיע היום (חמישי) כי העצורים בחשד להצתת בית הספר הדו-לשוני בירושלים וריסוס כתובות נגד ערבים ונגד התבוללות הם שלושה פעילים בארגון להב"ה (למניעת התבוללות בארץ הקודש). לפי השב"כ, השלושה - יצחק גבאי, בן 22 מירושלים והאחים נחמן, בן 18 ושלמה טוויטו בן 20 מביתר עילית - הודו בחקירתם בביצוע המעשה.

השב"כ הוסיף כי בחקירתם התברר כי הפעילים ביצעו את הפיגוע בבית הספר הדו לשוני "מאחר ובבית הספר לומדים יחד יהודים וערבים ובמטרה לעלות את ההתנגדות לדו-קיום וההתבוללות לראש סדר היום הציבורי והתקשורתי".

לפי שירות הביטחון הכללי, במסגרת פעילות להב"ה, שהוקם בידי פעיל הימין בנצי גופשטיין, "מונחלת לפעילים משנתו של כהנא, וברוח זו רוססו בבית הספר הסיסמאות 'כהנא צדק' ו'אין דו קיום עם הסרטן', הלקוחות ממשנתו של הרב כהנא". עוד נמסר כי "אירוע חמור זה מצטרף לשורת אירועים אלימים בהם היו מעורבים לאחרונה פעילים תומכי אידיאולוגיה כהניסטית החברים בארגון להב"ה".

עברו לתצוגת גלריה שלושת פעילי להב"ה בדיון בהארכת מעצרם, היום צילום: עידו ארז, Ynet

עורכי הדין איתמר בן גביר ואביחי חג'בי המייצגים את החשודים מסרו בתגובה כי "בעקבות החלטת בית המשפט אתמול, נפגשנו עם החשודים אחרי חמישה ימים שנחקרו בשב"כ. גילינו התעללות קשה, מניעת שינה לחץ נפשי, ומסתבר כי אחד החשודים אמר כבר ביום הראשון כי איים עליו חוקר שב"כ" כדי שיודה בעונש. עורכי הדין הוסיפו כי יבקשו לפסול את ההודאות. בן גביר וחג'בי אמרו עוד כי "אנו בטוחים שבבוא היום, לאחר בחינה מעמיקה של ההודאות, יימצא כי הן שוות כקליפת השום".

מארגון להב"ה נמסר בתגובה כי הארגון "פועל יומם ולילה להצלת בנות ישראל מהתבוללות. ארגון להב"ה פועל אך ורק בצורה חוקית. מוזר שכאשר נעצרים אנרכיסיטים פעילי שמאל או בנו של חבר הכנסת דב חנין, השב"כ לא מפנה את האצבע המאשימה כלפי ארגוני השמאל. השב"כ מנסה להפליל את ארגון להב"ה ולחבל במלאכת הקודש של הצלת בנות ישראל. אנחנו נמשיך לפעול באופן חוקי להצלת בנות ישראל".

לפני כשבועיים, פרצה שריפה ורוססו כתובות נאצה במתחם גן הילדים בבית הספר הדו־לשוני. לא היו נפגעים. לכיתה נגרם נזק כבד, ונזק נגרם גם למקומות נוספים בבית הספר. ביום ראשון, התיר בית משפט השלום בפתח תקווה לפרסום כי נעצרו חשודים בהצתה בשבוע שעבר.

עברו לתצוגת גלריה כיתה בבית הספר הדו לשוני בירושלים לאחר ההצתה, לפני כשבועיים צילום: אמיל סלמן

באוגוסט האחרון איימו פעילים בארגון לשבש את חתונתם של יהודייה ומוסלמי מיפו. הארגון הפיץ את ההזמנה לחתונה של בני הזוג, מחמוד ומורל וקרא לתומכיו להגיע למקום כדי להפגין נגד נישואי הזוג המעורב. "יום ראשון כולנו בראשון! נבלה נעשתה בישראל! אנחנו לא שותקים אנחנו מגיעים למחות. תבואו עם שלטים ורמקולים. בשם ה' נעשה ונצליח! לצערנו זה אמיתי", נכתב בעמוד הפייסבוק של הארגון, שנסגר בהמשך. לבסוף השתתפו כ-200 בני אדם בהפגנה שנערכה בסמוך למקום החתונה.

חודש לפני כן הסירה פייסבוק את דף הארגון ברשת החברתית, בעקבות תלונות של גולשים רבים על דברי הסתה בו. לדף, שנפתח בנובמבר בשנה שעברה היו 35 אלף עוקבים. בתחילה, הם נקראו להוציא מהארון זוגות מעורבים, אך מהר מאוד הפך בדף לבמה להתבטאויות קשות נגד ערבים בכלל. גם דף הפייסבוק שנפתח במקומו נסגר בהמשך.

בשבועות האחרונים בוחנת פרקליטות המדינה את שאלת חוקיותו של הארגון. בשאילתה שהגישה לפני כחודש לשרת המשפטים דאז, ציפי לבני, שאלה יו"ר מרצ זהבה גלאון: "האם הנושא נמצא בטיפול משרדך? ואם לא - אילו צעדים בכוונת משרדך לנקוט נגד הארגון, אשר מטרותיו המוצהרות מסיתות לגזענות ולאלימות ופעולותיו האלימות הפכו ליומיומיות?". לבני השיבה כי התלונות נגד פעילות הארגון הועברו ללשכת המשנה לפרקליט המדינה לתפקידים מיוחדים הנמצא בפרקליטות המדינה, וכי הן "מטופלות במשולב על ידי גורמי אכיפת החוק".